Chinayi, Okutobala 11
Namwe waliyose payekha watemwenge muwoli wake umo wakujitemwera yekha. . . . muwoli nayo wachindikenge chomene mfumu wake.—Efe. 5:33.
Pa zuŵa la ukwati, mwanalume na mwanakazi awo ŵatorana ŵakuŵa ŵakukondwa maseŵera cha! Baibolo likupeleka ulongozgi uwemi chomene kwa wose awo ŵakukhumba kutorana. Vili nthena chifukwa Yehova uyo wakambiska nthengwa wakukhumba kuti nthengwa zose ziŵenge zakukondwa nyengo zose. (Zinth. 18:22) Ndipouli, Baibolo likuyowoya mwambura kubisa kuti mfumu na muwoli “ŵaŵenge na suzgo mu thupi lawo” chifukwa wose mbakwananga. (1 Kor. 7:28) Kasi mfumu na muwoli ŵangachepeska wuli masuzgo mu nthengwa yawo? Kasi ntchivichi icho chingawovwira kuti nthengwa ya Ŵakhristu yendenge makora? Baibolo likuyowoya kuti chitemwa ntchakuzirwa chomene. Pali mitundu yinandi ya chitemwa. Pali chitemwa icho ŵanthu ŵakulongorana nga ni umo ŵakuchitira awo ŵali paubali (phi·liʹa), chitemwa chapakati pa mfumu na muwoli (eʹros), kweniso chitemwa icho chikulongoreka chifukwa cha kughanaghanira ŵanthu wose nga umo ŵapapi ŵakutemwera ŵana ŵawo (stor·geʹ). Paliso chitemwa chinyake icho chikujintha pa fundo za mu Baibolo (a·gaʹpe) icho chikovwira chomene kuti nthengwa yendenge makora. w16.08 2:1, 2
Chinkhondi, Okutobala 12
Uŵe maso na ivyo ukuchita na kusambizga.—1 Tim. 4:16.
Timote wakapharazganga kale mwaluso. Ndipouli, nyengo zose iyo wakeneranga kuŵa “maso” na ivyo wakasambizganga. Iyo wakenerangaso kulutilira kusazgirako luso lwake lwakusambizga kuti wachonthenge mitima ya ŵanthu. Timote wakeneranga kupharazga munthowa zakupambanapambana mwakuyana na ivyo ŵanthu ŵakakhumbikwiranga. Nase ndimo tikwenera kuchitira, tisinthenge nthowa zakupharazgira. Nyengo zinyake ŵanthu ŵakusangika yayi mu nyumba zawo kuti tiŵapharazgire. Mu vigaŵa vinyake nyumba zikuŵa mu mipanda, ndipo chikuŵa chakusuzga kupharazgira ŵanthu ŵa ku malo agha. Usange ndimo viliri uko mukukhala, mungachita makora kusintha nthowa zakupharazgira. Kupharazga uko kukusangika ŵanthu ŵanandi ni nthowa yiwemi chomene yakuthandazgira makani ghawemi. Ŵabali na ŵadumbu ŵanandi ŵakuchitako upharazgi uwu ndipo ŵakusanga vitumbiko vinandi. Iwo ŵakupatura nyengo kuti ŵakapharazge uko ŵanthu ŵakusangika chomene nga ni kwakukwelera sitima na basi, ku malo ghamalonda, kwakwimika magalimoto, na malo ghanyake. w16.08 3:14-16
Chisulo, Okutobala 13
Khozgani mawoko ghakulepweteka na makongono ghakuteluka.—Heb. 12:12.
Yehova watipa ŵabali na ŵadumbu awo ŵakutikhozga para tasangana na masuzgo. (Heb. 12:12, 13) Ŵakhristu ŵanandi ŵakwambilira ŵakakhozgananga nga umo vikuŵiraso mazuŵa ghano. Kasi tingachita vichi? Ghanaghanirani umo Aroni na Huru ŵakakhozgera mawoko gha Mozesi apo ŵakalwanga nkhondo na Ŵaamaleki. (Eks. 17:8-13) Nase tikwenera kusanga nyengo yakuti tovwire na kukhozga ŵabali na ŵadumbu ŵithu. Kasi tikwenera kovwira na kukhozga ŵanthu wuli? Ŵachekuru, awo ŵakulwaralwara, awo ŵakususkika na ŵamumbumba yawo, awo ŵakusuzgika na phukwa, kweniso awo ŵakutemweka ŵawo ŵali kufwa. Tingakhozgaso ŵawukirano awo ŵakuyezgayezga kukana kuchichizgika na ŵanyawo kuchita viheni panji awo ŵakukhumba kutchuka mu charu cha Satana ichi. (1 Tes. 3:1-3; 5:11, 14) Tikwenera kupenja mipata yakuti tikhozge ŵanyithu kwali nkhu Nyumba ya Ufumu, mu uteŵeti, pa nyengo ya chakurya panyakeso para tikuyowoyeskana pa foni. w16.09 1:13, 14
tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn